Skrap brandstofheffing nóú – DADA-leier John Steenhuisen tydens Donderdag se vergadering. (Foto: DA) Die brandstofprys sal volgende week na verwagting met amper R4 styg en toeneem tot naastenby R25 per liter. Die DA waarsku dit gaan voedselpryse selfs verder opjaag en ŉ verwoestende slag wees vir miljoene arm huishoudings wat reeds sukkel om kos op die tafel te sit. DA-leier John Steenhuisen sê indien die styging nie gestuit word nie, gaan miljoene meer mense in armoede gedompel word, sakeondernemings kan gedwing word om hul deure te sluit en massabetogings kan op hande wees. Die Reserwebank het die afgelope week in ŉ verslag oor die land se finansiële stabiliteit ook hieroor gewaarsku. “Die voortsetting van stadige en ongelyke ekonomiese groei, tesame met die disproporsioneel groter uitwerking van stygende voedsel- en vervoerkoste op laerinkomsteverdieners – wat gewoonlik tussen 40% en 45% van hul inkomste hieraan bestee – verhoog die moontlikheid van verdere voorvalle van maatskaplike oproer,” lui die verslag. Die tydsberekening van die styging kan ook nie op ŉ slegter tyd kom nie. Suid-Afrikaners steier reeds onder ŉ werkloosheidskoers van 46%, voortslepende beurtkrag, irrasionele Covid-19-regulasies, oorstromings, droogte en dienslewering wat al hoe meer in duie stort. Pak hierop die uitwerking van wêreldwye inflasie, ontwrigtings aan die verskaffingskettings en verbodsbepalings op uitvoere vanuit Rusland weens sy inval van Oekraïne. “Dit is duidelik ons is op pad na die perfekte storm,” sê Steenhuisen. Hy sê ook dit is ondenkbaar dat die regering Suid-Afrikaners wil bykom met ŉ enorme styging in die brandstofprys en bestempel dit as die skop van mense wat reeds op hul knieë is. https://twitter.com/jsteenhuisen/status/1529403960737648643/photo/1 “Suid-Afrikaners kan bloot nie bekostig om R25 per liter vir brandstof te betaal nie – en hulle moet ook nie,” sê Steenhuisen. Die brandstofheffing is vroeër met R1,50 verminder, maar dié toegewing verval binnekort. Dit beteken ŉ prysskok soos min op verbruikers by vulstasies. Die brandstofprys is een van die laaste oorblywende gereguleerde en sentraal beheerde verbruikerspryse. Steenhuisen sê egter dit word hopeloos oorbelas, met 33% van die koste per liter wat in die regerings se koffers gestort word. Hieraan moet ŉ einde gemaak word. Die DA sê brandstof in Swaziland, Mosambiek, Botswana, Tanzanië, Namibië en Kenia is gemiddeld R5/liter goedkoper as hier – omdat hul regerings dit nie so swaar belas nie. “Die Suid-Afrikaanse regering kan iets doen om die brandstofprys in Suid-Afrika te verlaag, maar hy kies om dit nie te doen nie.” Die speaker van die parlement het reeds ingestem tot die DA se versoek vir ŉ dringende debat oor stygings in die brandstofprys, asook maniere om die prys te verlaag. Die DA maak ook verskeie voorstelle oor hoe daar ingegryp kan word. Dit sluit in: Steenhuisen het ŉ beroep op alle Suid-Afrikaners gedoen om saam te werk om ŉ daling in die brandstofprys te help bewerkstellig sodat massahongersnood en -lyding afgeweer kan word.